b'\n_START_ARTICLE_\nAlkis\n_START_PARAGRAPH_\nAlkis \xe2\x80\x93 fiziologin\xc4\x97 b\xc5\xabkl\xc4\x97, atsirandanti d\xc4\x97l mitybos centro jaudinimo._NEWLINE_Mitybos centras i\xc5\xa1sid\xc4\x97st\xc4\x99s hipotalame. \xc4\xae mitybos centr\xc4\x85 ateina jaudinimas i\xc5\xa1 tu\xc5\xa1\xc4\x8dio vir\xc5\xa1kinamojo trakto, taip pat i\xc5\xa1 kraujo, kai jame suma\xc5\xbe\xc4\x97ja maisto med\xc5\xbeiag\xc5\xb3 koncentracija. Pakitus hipotalamo funkcijai, gali b\xc5\xabti nuolatos jau\xc4\x8diamas alkis. Alkio jutimo patologija gali pasireik\xc5\xa1ti jo sustipr\xc4\x97jimu, susilpn\xc4\x97jimu ar visi\xc5\xa1ku i\xc5\xa1nykimu._NEWLINE_Nuolatinis alkio jautimas \xe2\x80\x93 bulimija. Prie\xc5\xa1ingas alkiui yra sotumo jausmas. Su alkio jutimu susij\xc4\x99s apetitas.\n_START_SECTION_\nTyrimai\n_START_PARAGRAPH_\nAtlikt\xc5\xb3 hormono grelino, atsakingo u\xc5\xbe alkio poj\xc5\xabt\xc4\xaf, tyrim\xc5\xb3 rezultatus mokslininkai vertina kaip dar vien\xc4\x85 \xc5\xbeingsn\xc4\xaf nutukimo gydymo link. Jie 3 m\xc4\x97nesius steb\xc4\x97jo ligonius, kuriems buvo padaryta skrand\xc5\xbeio bei plonosios \xc5\xbearnos operacija, ir nutukusius pacientus, kuriems buvo paskirta kaloringa dieta (1000 kcal per dien\xc4\x85). Paai\xc5\xa1k\xc4\x97jo, kad nutukusi\xc5\xb3 kraujyje d\xc4\x97l dietos grelino kiekis padid\xc4\x97jo 24\xc2\xa0%, o operuot\xc5\xb3j\xc5\xb3 - gerokai suma\xc5\xbe\xc4\x97jo. Be to, po operacijos \xc5\xa1io hormono kiekis nepadid\xc4\x97davo prie\xc5\xa1 valg\xc4\xaf ir nesuma\xc5\xbe\xc4\x97davo po jo._NEWLINE_Endokrinolog\xc5\xb3 teigimu, kai \xc5\xbemogus laikosi dietos, padid\xc4\x97ja grelino kiekis, tod\xc4\x97l padid\xc4\x97ja ir apetitas. Buvo manoma, kad po operacijos suma\xc5\xbe\xc4\x97jus skrand\xc5\xbeiui grei\xc4\x8diau pasisotinama, bet tokiu atveju pacientai tur\xc4\x97t\xc5\xb3 da\xc5\xbeniau valgyti nedideles porcijas, o i\xc5\xa1 tikr\xc5\xb3j\xc5\xb3 taip n\xc4\x97ra. Daugelis j\xc5\xb3 sako, kad papras\xc4\x8diausiai nejau\xc4\x8dia alkio. Manoma, kad tai lemia grelino kiekio suma\xc5\xbe\xc4\x97jimas.'